钦定古今图书集成/明伦汇编/宫闱典/第042卷 > 《册淑妃王氏为皇后文》陆贽
## 钦定古今图书集成/明伦汇编/宫闱典/第042卷 > 《册淑妃王氏为皇后文》陆贽

维贞元二年某月日，皇帝若曰：“乾坤合德，圣人则之。
惟帝承天，惟后配帝。嗣续百代，母临万邦。位定于中，
而尊加于外；德修诸己，而化被于人。御于家邦，所系
斯在。三代崇替，靡不由之。予是以询众采贤，重难兹
命。中壸虚位，于今历年。阴仪或亏，宗事无主。缺于典
礼，朕甚愧焉。称是徽章，聿归全德。咨尔淑妃王氏，天”
与淳粹，气锺元和。含章在中，发秀于外。卓尔风操，穆
然容辉。周旋中规，进退有度。仁爱恭俭，本于生知；《诗》
《书》《礼》乐，成自师氏。竭于孝弟，祗事先朝。承训无违，克
谐尊旨，往居桂苑，淑问已彰。洎奉椒涂，谦光载路。六
宫攸叙，九族以亲。尝属艰迍，累从行幸。思贤才以佐
辅，知臣下之勤劳。庶绩伊凝，颇资内助。永念顷筐之
志，且怀求剑之情。崇位长秋，永怀盛典。矧惟元子，贞
我万邦。稽以旧章，是宜从贵。今遣摄太尉某官某乙
持节册命尔为皇后。呜呼敬哉！王教之端，始于内范。
风美《关睢》之化，雅咏《思齐》之德。罔懈厥位，忝于前修。
克念有终，庶无咎悔。奉承休命，可不慎欤！